
Karikatúraszerűség és képregényes alakítottság a mémekben

Dolgozatomban a politikai kommunikáció egy szegmensével foglalkozom. Kutatásom anyagát olyan vizuális megnyilvánulások képezik, amelyek a társadalom felől érkezvén reflektálnak a média által közvetített politikai eseményekre. Ezek a köznyelvben javarészt a „mém” fogalmával illetett képek a humor műfajait gazdagon képviselik, megjelenésükben és terjedésükben fontos szerepet játszik a digitális technika és az internet.
Hipotézisem szerint ezen a speciális módon a politikai karikatúra hagyományának egyfajta módosult változata él tovább. Másrészről azt kívánom kutatni, vajon az a jelenség, amely magában foglalja megjelenésüket, terjedésüket és utóéletüket, vajon bír-e a látszólagosnál nagyobb komplexitással, jelentéssel?
Dolgozatom első felében igyekeztem egy értelmező elméleti kontextust teremteni. Ehhez először bemutattam a politikai kommunikáció alapjait, kitérvén internettel való kapcsolatára is. Ezután az internet sajátosságait vizsgáltam, kiemelvén a közösségi médiát, definiálván a „mém” fogalmát. Majd a humor társadalmi szerepét, funkcióit mutattam be, kiemelvén a karikatúrát, mint nagy hagyománnyal és politikai vonatkozásokkal rendelkező humoros műfajt.
Az elemzés során világossá ált, hogy az általam vizsgált jelenség releváns szerepet töltött be a politikai kommunikációban egy dinamikusan lezajló folyamat keretében. A képekben a humor típusai változatosan megmutatkoznak, céljuk az elutasító magatartás kifejezése. Ezáltal a képek beépülnek a karikatúra hagyományába, ahol a cél a hatalom képviselőjének szimbolikus lealacsonyítása, egyfajta lázadás kifejezése, a társadalmi frusztráció oldásának érdekében.



